BCP วิ่งต่อ 2% รับผลบวก “แหล่งปิโตรเลียมนอร์เวย์” ดันยอดขายพุ่ง โบรกเคาะเป้า 35 บ.
BCP วิ่งต่อ 2% โบรกชี้ผลบวกจากบ.ลูก OKEA หลังรับโอน 3 แหล่งปิโตรเลียมนอร์เวย์ช่วยทำให้ปริมาณขายและราคาขายน้ำมันเพิ่มขึ้น แนะนำ “ซื้อ” ราคาเป้าหมาย 35 บาท
BCP วิ่งต่อ 2% โบรกชี้ผลบวกจากบ.ลูก OKEA หลังรับโอน 3 แหล่งปิโตรเลียมนอร์เวย์ช่วยทำให้ปริมาณขายและราคาขายน้ำมันเพิ่มขึ้น แนะนำ “ซื้อ” ราคาเป้าหมาย 35 บาท
3 พ.ย. 2565

ผู้สื่อข่าวรายงานว่า วันนี้ (3 พ.ย. 65) ราคาหุ้น บริษัท บางจาก คอร์ปอเรชั่น จำกัด (มหาชน) หรือ BCP ณ เวลา 10:38 น. อยู่ที่ระดับ 32.75 บาท บวก 0.50 บาท หรือ 1.55% สูงสุดที่ระดับ 33.00 บาท ต่ำสุดที่ระดับ 32.25 บาท ด้วยมูลค่าการซื้อขาย 50.85 ล้านบาท
สำหรับราคาหุ้น BCP โดยวันนี้ปรับตัวขึ้นต่อเนื่อง ซึ่งเป็นวันที่ 4 ของวันทำการสามารถขึ้นไปแล้ว 8.34% หลังจากบริษัทประกาศข่าวว่าตั้งแต่วันที่ 1 พ.ย. 65 OKEA ASA ในฐานะบริษัทย่อยของกลุ่ม BCP ได้รับโอนกิจการแหล่งปิโตรเลียมจาก Wintershall Dea ผู้ดำเนินธุรกิจในประเทศนอร์เวย์ โดยจะเข้าเป็นผู้ดำเนินการ (operator) แหล่ง Brage ด้วยสัดส่วนหุ้น 35.2% และซื้อหุ้นแหล่ง Ivar Aasen 6.4615% และแหล่ง Nova 6% คิดเป็นมูลค่าเงินลงทุนรวมกว่า 1,100 ล้านโครนนอร์เวย์ (กว่า 4,000 ล้านบาท)
สำหรับการเข้าซื้อกิจการแหล่ง Brage และอีก 2 แหล่งในครั้งนี้ เป็นอีกหนึ่งก้าวสำคัญในกลยุทธ์การเติบโตของ OKEA ในรูปแบบเดียวกับการเข้าซื้อกิจการแหล่ง Draugen เมื่อปี 61 ที่ไม่เพียงจะเพิ่มกำลังการผลิตกว่า 7,000 บาร์เรลเทียบเท่าน้ำมันดิบต่อวัน ทำให้กำลังการผลิตรวมของ OKEA เป็น 25,000-27,000 บาร์เรลเทียบเท่าน้ำมันดิบต่อวันในปี 66-67 อีกทั้งทำให้ OKEA มีปริมาณปิโตรเลียมสำรองเพิ่มสูงขึ้น 30-40%
นอกจากนี้ทางบล.ฟิลลิป ระบุในบทวิเคราะห์ว่า สำหรับ BCP เป็นหนึ่งตัวเลือกในกลุ่มพลังงานที่น่าสนใจ แม้คาดงบไตรมาส 3/65 จะอ่อนลง แต่หากเทียบกับกลุ่มถือว่ายังดีกว่าจากสัดส่วนการขายน้ำมันดีเซลที่มากกว่า 50% ทำให้อัตรากำไรขั้นต้น (GRM) ยังดีกว่ากลุ่ม อีกทั้งได้ผลบวกจาก OKEA ที่ดีขึ้นทั้งปริมาณและราคาขายน้ำมันเพิ่มขึ้น แนะนำ “ซื้อ” ราคาเป้าหมาย 35 บาท